পুজোর অন্যতম উদ্যোক্তা নির্মল বর্মনের দাবি, চার দিন পুজোয় মেতে থাকার পরে দশমীতে দুর্গা প্রতিমা বিসর্জন হয়ে যাওয়ার পর এলাকার বাসিন্দাদের মন ভারাক্রান্ত হয়ে পড়ে। তাই বাসিন্দাদের মধ্যে আরও কয়েকদিন পুজোর আনন্দের রেশ বজায় রাখতে প্রায় ২৫০ বছর আগে এলাকারই কিছু বাসিন্দা বলাইচণ্ডী দুর্গাপুজো শুরু করেন। সেই থেকে আজও প্রাচীন রীতি মেনে দশমীর রাত থেকে পুজো শুরু হয়। প্রতি বছর দুই দিনাজপুরের বহু মানুষ এই পুজোয় সামিল হয়ে পুজো ও অঞ্জলি দেন। কুশমণ্ডি এলাকার বাসিন্দা বুলটি রায়, রায়গঞ্জের বাসিন্দা নমিবালা রায়, স্থানীয় রুমটি রায়, সাধনা রায়রা রবিবার পুজো দিতে বলাইচণ্ডী দুর্গামন্দিরে গিয়েছিলেন! তাঁদের কথায়, ‘‘এই পুজো আমাদের রীতির অঙ্গ। এই পুজোকেই আমরা নিজেদের পুজো বলে মনে করি।’’